Paia-aansoek oor raskwotas by mediese skoleDie Universiteit van Kaapstad. (Foto: https://www.news.uct.ac.za) Die Demokratiese Alliansie (DA) het Donderdag ’n formele aansoek ingevolge die Wet op die Bevordering van Toegang tot Inligting (Paia) ingedien om die 13 Suid-Afrikaanse mediese skole se toelatingsvereistes spesifiek rakende ras vas te stel. Dit volg op die bedanking van dr. Angelique Coetzee as voorsitter van die Suid-Afrikaanse Mediese Vereniging (SAMV) ná haar opmerkings teenoor ’n radiostasie oor toelatingsvereistes by mediese skole. Sy het onder meer gesê die proses is hoogs verpolitiseer en dat mediese fakulteite raskwotas vir voornemende mediese studente het. Die Universiteit van Kaapstad se 2022-prospektus is ook onlangs onder die loep geneem oor die uitgebreide rasgebaseerde kriteria wat in sy toelatingsproses uiteengesit is. “Daar is ’n desperate tekort aan mediese beroepslui in Suid-Afrika, en die DA is oortuig dat alle verdienstelike studente toegelaat moet word om medies te studeer, en dat geen student op die kleur van hul vel beoordeel moet word nie,” sê Chantel King, die DA se skaduminister van hoër onderwys. Die DA se aansoek aan Paia beoog om die volgende vas te stel: Die DA se Paia-aansoeke is ingedien by die Universiteit van Kaapstad, Universiteit van Witwatersrand, Universiteit Stellenbosch, Universiteit van KwaZulu-Natal, Universiteit van Pretoria, Sefako Makgatho Gesondheidswetenskappe-Universiteit, Universiteit van die Vrystaat, Universiteit van Limpopo, Walter Sisulu-Universiteit, Universiteit van Johannesburg, Universiteit van Wes-Kaapland, Noordwes-Universiteit en Nelson Mandela Metropolitaanse Universiteit. “Die land se gesondheidstelsels is onder enorme druk, en om waardige kandidate te verhinder om die mediese beroep te betree is nie net ’n onreg aan daardie individue nie, maar benadeel ook die lede van die publiek, insluitend die armes en kwesbaarste mense.”